Robert Fico a ieșit din spital, dar nu se întoarce la atribuțiile de premier. Decizia medicilor
- Mădălina Sfrijan
- 31 mai 2024, 09:49
După două săptămâni de spitalizare, Robert Fico a fost externat. Cu toate că a părăsit unitatea medicală, premierul Slovaciei nu se poate întoarce la atribuțiile sale. Acesta va primi îngrijiri medicale la domiciliu.
Robert Fico a fost externat
Premierul Slovaciei a fost ținta unei tentative de asasinat. Din acest motiv, Robert Fico a fost internat pentru două săptămâni în spitalul din orașul Banska Bystrica. După două săptămâni de spitalizare, șeful Executivului din Slovacia a părăsit unitatea medicală.
Conform deciziei echipei de medici care i-au monitorizat starea de sănătate, acesta va primit în continuare îngrijiri medicale.
„Prim-ministrul este deja în îngrijire medicală la domiciliu”, au transmis reprezentanții spitalului.
Care este starea actuală a premierului Slovaciei
Reprezentanții unității medicale din Banska Bystrica au precizat că acesta a fost un „pacient disciplinat” și că a avut o atitudine pozitivă pe parcursul internării.
„Aș dori să-i mulțumesc sincer, pentru că a fost un pacient disciplinat, echipei spitalului pentru o treabă excelentă, tuturor forțelor de securitate pentru abordarea lor profesională și tuturor oamenilor pentru energia pozitivă puternică pe care ne-au trimis-o”, a afirmat directoarea unității medicale.
Robert Fico, împușcat în timpul unui eveniment public
Premierul slovac s-a recuperat parțial după tentativa de asasinat. Acesta a fost împușcat în timpul unui eveniment organizat la jumătatea lunii mai. Cu toate că a primit aprobarea de a părăsi spitalul, medicii susțin că recuperarea sa completă necesită un proces de lungă durată.
Atacul asupra sa a avut loc după o reuniunea guvernului organizată în orașul Handlova. După tentativa de asasinat, Fico a fost transportat de urgență la spital și supus unor intervenții chirurgicale complicate.
Cel care l-a împușcat este Juraj Cintula, un bărbat în vârstă de 71 de ani, care a fost ulterior reținut. Acesta a fost acuzat de tentativă de omor cu premeditare. Atacatorul a tras cinci focuri în direcția premierului slovac.